Artikel

KOMENTAR Kenyataan Masagos dampingi belia dialu-alu SAYA tertarik dengan laporan sesi wawancara bersama Setiausaha Parlimen Kanan (Ehwal Dalam Negeri merangkap Pendidikan), Encik Masagos Zulkifli Masagos Mohamad, yang dilakukan wartawan Hisham Hambari bertajuk Dekati badan pelajar di pengajian tinggi (BH, 31 Mei). Sebagai pelajar yang menuntut di maktab rendah, saya sokong kenyataan Encik Masagos Zulkifli untuk mendekati golongan pelajar/belia. Kumpulan pelajar di institusi pengajian tinggi merupakan golongan penting kerana mereka merupakan bakal pemimpin yang membentuk pemikiran generasi muda. Oleh itu, adalah penting untuk memperolehi penjelasan dan mendengar suara mereka. Jalinan hubungan yang ingin dibangunkan beliau antara pelajar di pengajian tinggi dan pemimpin masyarakat amat dialu-alukan. Dengan adanya jalinan ini, bukan sahaja isu belia terpengaruh dengan fahaman radikal dapat ditangani, malah peningkatan masyarakat Melayu juga dapat dilakukan. Sebagai contoh, pelajar pengajian tinggi mampu membangkitkan isu seperti cara-cara memansuhkan stigma negatif masyarakat Melayu terhadap pemimpin masyarakat, sekali gus mempertingkat taraf masyarakat Melayu serta menyemai jati diri Melayu dalam diri belia. Lantas, saranan Encik Masagos Zulkifli amat bernas kerana ia akan menjadi platform utama bagi melahirkan lebih ramai pemimpin Melayu. Saranan beliau harus disokong semua pihak.
 * 14 Jun 2008 **


 * Erdiah Samad**